作者:趙必□
標題:沁園春
內容:看做官來，只似兒時，擲選官圖。如瓊崖儋岸，渾麼便去，翰林給舍，喝采曾除。都一擲間，許多般樣，輸了還贏贏了輸。回頭看，這浮雲富貴，到底花虛。吾生誰毀誰譽。任荊棘叢叢滿仕途。嘆塞翁失馬，禍也福也，蕉間得鹿，真歟夢歟。何怨何尤，自歌自笑，天要吾儕更讀書。歸去也，向竹松深處，結個茅廬。